На основу члана 31. став 2. Закона о електронској управи („Службени гласник РС”, број 27/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ИЗМЕНИ УРЕДБЕ О БЛИЖИМ УСЛОВИМА ЗА

УСПОСТАВЉАЊЕ ЕЛЕКТРОНСКЕ УПРАВЕ

Члан 1.

У Уредби о ближим условима за успостављање електронске управе („Службени гласник PC”, број 104/18) члан 8. мења се и гласи:

„Члан 8.

Орган је дужан да користи систем електронске управе којим се омогућава електронско плаћање такси и накнада, који успоставља надлежни орган, у складу са прописима којима се уређују платне услуге и рачуни за уплату јавних прихода и распоред средстава са тих рачуна.

Таксе и накнаде из става 1. овог члана обухватају непореске приходе које органи наплаћују у административним поступцима уређеним законом којим се уређује Регистар административних поступака, управним поступцима који се воде по службеној дужности и за коришћење јавних добара у складу са законом којим се уређују накнаде за коришћење јавних добара.

Изузетно од става 1. овог члана, орган може да, у складу са посебним прописом, користи други електронски систем, који је технички и функционално повезан са системом електронске управе, тако да се обезбеђује електронско генерисање података за плаћање, електронско прикупљање и евидентирање података о плаћању у реалном времену.

У случају електронског плаћања, доказом о уплати таксе и накнаде сматрају се подаци о извршеном плаћању садржани у систему електронске управе, утврђени у члану 22. Закона о електронској управи и пропису којим се уређују рачуни за уплату јавних прихода и распоред средстава са тих рачуна, у које орган врши увид по службеној дужности ради провере плаћања.

Орган обезбеђује техничке и организационе услове за увид у статус уплате по службеној дужности, укључујући регистрацију на систему електронске управе или другом електронском систему.”

Члан 2.

Ова уредба ступа на снагу осмог дана од дана објављивања у „Службеном гласнику Републике Србије”, а примењује се од 1. јануара 2026. године.

05 Број: 110-13428/2025-1

У Београду, 4. децембра 2025. године

В Л А Д А

|  |  |
| --- | --- |
|  | ПРЕДСЕДНИК  проф. др Ђуро Мацут |